Што папраўдзе здзіўляе, дык гэта бадай паталагічная цікавасць інвестараў да ваколіцаў Курапатаў — пагатоў, у ваколіцах Мінскай кальцавой аўтадарогі можна ўбачыць мноства іншых не засвоеных пакуль пляцовак, без усялякіх моцных канатацый. Здавалася б, першы ўрок ужо быў атрыманы. Загарадны комплекс, вядомы ў народзе пад кодавай назвай “Бульбаш-хол”, дасюль так і не распачаў сваю працу — нават пры тым, што з юрыдычнага пункту гледжання ён, нібыта, легітымізаваны. Цяжка сказаць, што стала таму прычынай: ці то проста крызіс, ці то адпаведны іміджавы шлейф, ад якога аб’екту ніколі ўжо не пазбыцца, ці то само яго размяшчэнне — амаль на ростанях дзвюх магістраляў са звышнасычаным трафікам.